Vermiste Centurion-tiener gevindJane de Bruyn is gevind. Jane de Bruyn, die tiener van Centurion wat op 9 April verdwyn het, is Donderdag opgespoor en is terug in die sorg van haar ouers. Dessie Rechner, stigter en direkteur van Pink Ladies, ŉ organisasie wat hom daarop toespits om vermiste mense op te spoor, het Donderdag aan Maroela Media gesê De Bruyn is in Vanderbijlpark met die hulp van ŉ privaatspeurder opgespoor. “ŉ 20-jarige man is in hegtenis geneem en maatskaplike werkers is gestuur om die De Bruyns by te staan. Ondersoek duur voort,” het Rechner gesê. Maroela Media het vroeër berig sy is twee weke gelede omstreeks 18:30 vir die laaste keer gesien. Sy het ŉ “USA”-sak by haar gehad. Die man wat in hegtenis geneem is se naam mag nie bekend gemaak word voordat hy in die hof verskyn het nie.